Tge è gratuit?

Da Rita Cathomas-Bearth    

Tes nov computer saja gia installà cumplettamain, ins possia be colliar el cun l’electricitad, alura giaja el tut da sez, m’avevani ditg en stizun. Ma strusch ch’jau aveva el a chasa, mancava il provider, ch’ins dovra per entrar en l’internet e trametter e-mails. Per quest intent avev’jau er cumprà in nov computer. Jau hai pia immediat pustà prospects e studegià broschuras per chattar or, quala firma che saja la pli adattada per mes basegns. Ch’ils blers offrivan l’access a l’internet gratuitamain, ha fatg surstar. Insanua stuevan ins bain er gudagnar. 
L’installaziun da l’uschenumnà starter saja ina lappalia, empermettevan ils prospects. Jau hai pia pruvà mezza da far quai. Ma suenter in pèr uras provas è tuttenina cumparida ina bumba sin mes maletg. Il computer era da muventar ni enavant ni enavos ed jau na pudeva er betg serrar giu el. Cun ditg sfegliar en ils carnets agiuntads hai jau finalmain chattà il numer da telefon dal servetsch d’urgenza per mes apparat. Ventg minutas hai jau spetgà al telefon, fin ch’in spezialist è s’annunzià. I saja colonnas che spetgian, scheva ina vusch adina puspè. Oz stattan ins pia colonna al telefon e paja taxas per spetgar e perder temp. Il spezialist ha alura schlià cun mai il problem per telefon. La bumba è svanida dal maletg, senza che l’apparat è explodì. 
Uschia na vai betg vinavant, hai jau pensà, ed empustà in spezialist per installar l’internet ed il squitschader. Duas uras ha el gì. Cur ch’el è i pudeva jau surfar e trametter e-mails, ma be cun grond retard. Las lingias dal provider stoppian esser surchargiadas, ha el ditg. Cur ch’el è stà davent hai jau però constatà che mes computer na pudeva retschaiver nagina posta. Jau hai pia pruvà d'installar mezza endretg. Senza success. 
Questa giada ha jau telefonà al provider. Suenter ditg spetgar di il spezialist ch’jau haja utilisà il fallà program. Jau prend il program ch’el inditgescha, ma quai na funcziuna betg. Jau turn a telefonar e spetg puspè. Mes program na saja betg cumplet, di in segund spezialist. El na possia far nagut. 
Manuals d’informatica datti plunas sin fiera. Pia sun jau ida a cumprar trais cudeschuns: In per il computer, in per la software, in per il program. Jau hai cumenzà a leger, uras ed uras, co far e per tge, ma senza chattar ina resposta a mia dumonda. La finala hai jau refatg mia software. Trais giadas e tuttas tras giadas protocollescha mes computer che tut saja en urden. Ma mia posta dad e-mail na gieva anc adina betg. 
Jau telefonesch anc ina giada al provider. Il program inditgà dal segund spezialist n'haja betg las premissas per l’e-mail en mes computer, di il terz spezialist. Jau stoppia downloadar in program adattà da l’internet. Ed el inditgescha a mai pass per pass, co far quai. Tut va bain, fin ch’il process da downloadar, ch’avess gì da cuzzar ventg minutas, vegn interrut suenter diesch minutas. 
Fin mes quart telefon chatta in quart spezialist finalmain or ch’jau aveva endatà il fallà numer da telefon. Ma co, jau hai applitgà quel ch’è inditgà sin las prescripziuns d’installaziun? «Gea», di el cun coolness, «quel valeva avant curt.» E quai di ins a mai pir uss ch’jau hai pers tant temp e daners per telefons, lectura e spezialists? Uss chapesch jau che l’access a l’internet è gratuit.